РЕШЕНИЕ НА СЪВЕТА
от 8 ноември 2011 година
относно сключването, от името на Европейската общност, на Международното споразумение за тропическия дървен материал от 2006 г.
(2011/731/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално членове 192 и 207 от него във връзка с член 218, параграф 6, буква а) от него,
като взе предвид предложението на Европейската комисия,
като взе предвид одобрението на Европейския парламент,
като има предвид, че:
(1)
На 27 януари 2006 г. конференция за преговори, учредена под егидата на Конференция на ООН за търговия и развитие (ЮНКТАД), одобри текста на Международното споразумение за тропическия дървен материал от 2006 г. („Споразумението от 2006 г.“).
(2)
Споразумението от 2006 г. беше договорено с цел да замени Международното споразумение за тропическия дървен материал от 1994 г. („Споразумението от 1994 г.“), чието действие беше удължено и което остава в сила до влизането в сила на Споразумението от 2006 г.
(3)
Споразумението от 2006 г. е отворено за подписване от 3 април 2006 г. и остава отворено до един месец след окончателното му влизане в сила. Съгласие за обвързване с посоченото споразумение се изразява или чрез окончателното подписване, или чрез ратифициране, приемане, одобряване или присъединяване.
(4)
Целите на Споразумението от 2006 г. са в съответствие с общата търговска политика и политиката за околната среда.
(5)
Европейската общност беше страна по Споразумението от 1994 г. Споразумението от 2006 г. ще продължи да подпомага целите на Европейския съюз за устойчиво развитие.
(6)
Общността подписа Споразумението от 2006 г. на 2 ноември 2007 г. Всички държави-членки са изразили намерението си да го ратифицират.
(7)
Предвид това, че задължителните вноски от страна на членовете потребители към Международната организация за тропическия дървен материал се оценяват основно по отношение на обема на внесения от тях тропически дървен материал, Съюзът ще направи вноски към административната сметка на Международната организация за тропическия дървен материал веднага щом новото споразумение влезе в сила, докато държавите-членки, както и Съюзът, ще могат да правят доброволни финансови вноски към планираните дейности посредством сметките на организацията за доброволни вноски.
(8)
Споразумението от 2006 г. следва да бъде одобрено,
ПРИЕ НАСТОЯЩОТО РЕШЕНИЕ:
Член 1
Международното споразумение за тропическия дървен материал от 2006 г. (1) („Споразумението от 2006 г.“) се одобрява от името на Съюза.
Член 2
Председателят на Съвета е оправомощен да посочи лицето(лицата), упълномощено(и) да депозира(т) инструмента за одобрение от името на Съюза при генералния секретар на Обединените нации, съгласно член 36, параграф 2 от Споразумението от 2006 г.
Съставено в Брюксел на 8 ноември 2011 година.